Esbokonventionen
Esbokonventionen, konvention til regulering af, hvor der skal tages hensyn til mulige grænseoverskridende indvirkninger på andre lande, når der skal udarbejdes miljøkonsekvensvurderinger.
Konventionen, hvis officielle navn er Konventionen om vurdering af miljøvirkninger i en grænseoverskridende sammenhæng, undertegnedes den 25.2.1991 i Esbo i Finland. Deraf den populærbetegnelsen Esbokonventionen; eller til tider også kaldet EIA-konventionen.
Den er udarbejdet i regi af FN's Økonomiske Kommission for Europa (UNECE) og trådte i kraft 10.9.1997 og er undertegnet i Esbo af 25 europæiske lande, herunder Danmark, samt USA og Canada og er ratificeret (2009) af i alt 42 lande og bl.a. EU. Danmark har ratificeret den med anerkendelse gældende for Danmark 14.3.1997, og sidenhen for Færøerne og Grønland fra samme dato.
Blandt de lande, der senere har undertegnet konventionen findes Rusland, Tjekkiet og Slovakiet, dog uden endnu at være ratificeret af Rusland. Imidlertid spillede konventionen netop en vigtig rolle i forbindelse med bygningen af NordStream-naturgasrørledningerne, der løber gennem Østersøen fra Portovayabugten i Rusland til Lubmin nær Greifswald i Tyskland.
Ved det andet opfølgende møde i Sofia i Bulgarien i 2001 gjordes der en ændring om almenhedens ret til at deltage i processen, samt at konventionen også åbnedes for lande, der ikke er medlemmer af Den Økonomiske Kommission for Europa (ECE).
Konventionens Protokol om strategisk miljøvurdering (SEA) blev undertegnet i 2003, og i 2004 foretoges den anden ændring, som bl.a. berører, hvilke virksomheder der skal være omfattet af konventionen.

Link til FN's liste over deltagende lande
